《天屋歌为卢洪赋》
宋代·赵希㯝

霞扃云牖高窿穹，八荒四野垂帘栊。羲璘勃窣行西东，茫茫尘帘如飞蓬。

玉川公子乘清风，飘然据作吟诗宫。穿心出胁千万语，叫开阊阖惊苍龙。

银河泻入北斗柄，醉来掷下琉璃钟。仙人王乔作邻伍，冯轩共笑嘘长虹。

旌阳拔宅想亦在，千年万岁都洪濛。君不见阿房结绮今何许，劫灰一丈漫秋雨。